กรุงไทยลงทุน3เดือนตราสารหนี้ให้2.3%
บลจ.กรุงไทย คลอดกองทุนตราสารหนี้ในประเทศ ลงทุน 3 เดือน จ่าย 2.30% ต่อปี
18 ส.ค. 2554

บลจ.กรุงไทย คลอดกองทุนตราสารหนี้ในประเทศ ลงทุน 3 เดือน จ่าย 2.30% ต่อปี
นายสมชัย บุญนำศิริ กรรมการผู้จัดการ บริษัทหลักทรัพย์จัดการกองทุน (บลจ.) กรุงไทย (KTAM) เปิดเผยว่า บริษัทเปิดจำหน่ายกองทุนเปิดกรุงไทยประจำ 3 เดือน คุ้มครองเงินต้น 2 ระหว่างวันที่ 25-29 เม.ย. 2554 เป็นกองทุนประเภท Roll Over หรือเปิดซื้อขายเป็นรอบระยะเวลาทุก 3 เดือน ซึ่งเน้นลงทุนในพันธบัตรภาครัฐระยะสั้น และ/หรือเงินฝากสถาบันการเงิน ผลตอบแทนประมาณ 2.30% ต่อปี 
กองทุนนี้เหมาะสำหรับนักลงทุนที่ รับความเสี่ยงจากการลงทุนได้ในระดับต่ำ โดยมีเป้าหมายต้องการพักเงินระยะสั้น และหาโอกาสในการลงทุนต่อไป ในภาวะที่อัตราดอกเบี้ยขาขึ้น โดยผลตอบแทนไม่เสียภาษีหัก ณ ที่จ่าย 
สำหรับอัตราผลตอบแทนพันธบัตรในประเทศเคลื่อนไหวแคบๆ โดยรุ่นอายุน้อยกว่า 1 ปี ปรับตัวขึ้นเล็กน้อยจากการขึ้นดอกเบี้ยนโยบายของธนาคารแห่งประเทศไทย (ธปท.) อีก 0.25% มาอยู่ที่ 2.75% ตามคาด แต่มติการประชุมที่ไม่เป็นเอกฉันท์ตามเสียง 6 ต่อ 1 ทำให้นักลงทุนบางส่วนปรับลดคาดการณ์ดอกเบี้ยนโยบายสิ้นปี 2554 จาก 3.5% ลงเหลือ 3.25% โดยระยะสั้นผลตอบแทนยังมีแนวโน้มความชันลดลงจากดอกเบี้ยขาขึ้น ประกอบกับเงินทุนไหลเข้ากดดันผลตอบแทนพันธบัตรระยะกลางถึงยาวไม่ให้ปรับตัวสูงขึ้นมาก หลังสแตนดาร์ดแอนด์พัวร์ปรับแนวโน้มสหรัฐเป็นลบ และกรีซต้องปรับโครงสร้างหนี้อีก